HR Službeni list Europske unije C 401/26

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 401/12)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1)

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„CIPOLLA BIANCA DI MARGHERITA”

EU br.: PGI-IT-01231-AM01 – 4.8.2017.

ZOI ( ) ZOZP ( X ) ZTS ( )

1. Skupina koja podnosi zahtjev i legitimni interes

Consorzio di valorizzazione e tutela della Cipolla bianca di Margherita IGP (Konzorcij za promicanje i zaštitu proizvoda „Cipolla bianca di Margherita” PGI) Via Ronzino, n. 4 76016 Margherita di Savoia (BT) ITALIA Tel. +39 0883654882 Faks +39 0883657784 E-pošta: info@consorziocipollabiancamargheritaigp.it

Konzorcij za promicanje i zaštitu proizvoda „Cipolla bianca di Margherita” PGI ima pravo podnijeti zahtjev za izmjenu u skladu s člankom 13. stavkom 1. Odluke Ministarstva poljoprivrede, prehrane i šumarstva (Decreto del Ministero delle politiche agricole alimentari e forestali) br. 12511 od 14.10.2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☒ Opis proizvoda — ☐ Dokaz o podrijetlu — ☐ Metoda proizvodnje — ☐ Povezanost — ☐ Označivanje — ☒ Drugo: [Pakiranje]

4. Vrsta izmjene

— ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i koja ne zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i koja zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena (izmjene)

Opis proizvoda

— članak 2. specifikacije „topljive krute tvari: 6,4 – 9,2 mg/100 g svježe mase,”

— točka 3.2. jedinstvenog dokumenta „topljive krute tvari: 6,4 – 9,2 mg/100 g svježe mase”,

mijenjaju se kako slijedi:

„topljive krute tvari: 6,4 – 9,2 °Brixa.”

Izmjenom se želi ispraviti dvostruka pogreška povezana s mjernom jedinicom za „topljive krute tvari”, koja se odnosi se na mjernu jedinicu navedenu u specifikaciji (mg 100 g – 1) i na neusklađenost između specifikacije i jedinstvenog dokumenta. Budući da je konvencionalna mjerna jedinica za „topljive krute tvari”„°Brix”, specifikaciju bi i u tom pogledu trebalo ispraviti.

Ostalo

Pakiranje

— Članak 5. specifikacije – točka 3.5. jedinstvenog dokumenta

Rečenica:

„Proizvod može biti pakiran u sanduke od 10 kg ili 5 kg, mreže od 0,5 kg ili 1,0 kg, posude od 1,0 kg ili u vidu pletenica različite težine sastavljenih od najmanje pet glavica luka.”

mijenja se kako slijedi:

„Proizvod može biti pakiran u mreže, posude, sanduke koji sadržavaju različite količine proizvoda ili u obliku pletenica sastavljenih od najmanje tri glavice luka.”

Brišu se ograničenja u pogledu težine za sve vrste pakiranja utvrđene u specifikaciji. Tom se izmjenom proizvođačima želi omogućiti veća fleksibilnost u odgovaranju na potrebe tržišta.

Smanjuje se najmanji broj glavica luka po pletenici. Tom se izmjenom, kao i onim prethodnima, želi odgovoriti na potrebe velikih maloprodajnih lanaca koji sve češće traže proizvod pakiran u manjim količinama.

JEDINSTVENI DOKUMENT

„CIPOLLA BIANCA DI MARGHERITA”

EU br.: PGI-IT-01231-AM01 – 4.8.2017.

ZOI ( ) ZOZP ( X )

1. Naziv

„Cipolla bianca di Margherita”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Cipolla bianca di Margherita” odnosi se na lokalne nasade lukovice Allium cepa L. proizvedene na određenom području. To je svjež proizvod, poznat po svojim bijelim i mesnatim lukovicama s visokim udjelom šećera. Ovisno o razdoblju vegetacije, postoje četiri različita lokalna ekotipa: „Marzaiola” ili „Aprilatica”, „Maggiaiola”, „Giugniese” i „Lugliatica”.

Konkretno, karakteristike različitih vrsta su sljedeće:

— „Marzaiola” ili „Aprilatica”: rani luk (bere se od sredine ožujka nadalje), plosnat na vrhu i pri dnu,

— „Maggiaiola”: u odnosu na prvi tip dozrijeva kasnije i oblik mu je manje plosnat (bere se u svibnju),

— „Giugniese” i „Lugliatica”: kasni luk (bere se od lipnja do sredine srpnja), okruglijeg oblika.

U trenutku berbe luk mora ispunjavati sljedeće mjerljive uvjete:

— topljive krute tvari: 6,4 – 9,2 °Brixa.

— suha tvar: 6,2 – 8,9 g/100 g svježe mase,

— veličina: može varirati u rasponu od najmanje 20 mm i najviše 100 mm,

— fizička svojstva: bijele boje,

— okus: sladak i sočan. Ukupan udio reducirajućeg šećera mora iznositi više od 3,8 g/100 g svježe mase,

— tekstura: mekana i čvrsta.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi postupci proizvodnje i pakiranja za proizvod „Cipolla bianca di Margherita” moraju se provesti na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Pakiranje se mora provesti odmah nakon berbe na području definiranom u točki 4. Ponovno pakiranje proizvoda izvan određenog zemljopisnog područja nije dopušteno kako bi se izbjegao rizik prijevoza i pretjeranog rukovanja rasutim proizvodom, što može izazvati štetu kao što su nagnječenja ili rasjekotine, koji pogoduju nastanku plijesni i dovode do kvarenja teksture i kvalitete luka.

Proizvod može biti pakiran u mreže, posude, sanduke koji sadržavaju različite količine proizvoda ili u obliku pletenica sastavljenih od najmanje tri glavice luka.

3.6. Posebna pravila za označivanje proizvoda na koji se odnosi registrirani naziv

Na spremnicima mora biti napisano „Cipolla bianca di Margherita” ZOZP te logotip oznake i EU-ov simbol za ZOZP. Na spremnicima mora stajati ime, naziv poduzeća i adresa proizvođača i pakiratelja.

Zabranjeno je oznaci dodavati bilo koji opis koji nije izrijekom predviđen u proizvodnoj specifikaciji.

Međutim, dopuštena je uporaba imena, naziva poduzeća i privatnih marki, pod uvjetom da ne dovode u zabludu potrošače.

4. Sažeta definicija zemljopisnog područja

Proizvodno područje proizvoda „Cipolla bianca di Margherita” smješteno je uz obalu Jadranskog mora i sastoji se od sljedećih administrativnih područja (od juga prema sjeveru):

— teritorij općine Margherita di Savoia,

— teritorij općine Zapponeta,

— teritorij općine Manfredonia.

5. Povezanost sa zemljopisnim područjem

U pedološkom smislu tla proizvodnog područja većinom su pjeskovita i bez kamenja, nastala isušivanjem slane močvare uporabom pijeska iz okolnih morskih dina. Osim toga, razina podzemnih voda vrlo blizu površine omogućuje uzgoj hortikulturnih usjeva čak i bez navodnjavanja.

To je zemljopisno područje s osebujnom klimom zbog solana rijeke Saline na zapadu i rta Gargano na sjeveru, što ga razlikuje od regije Apulije općenito i od susjedne regije: „[…] to je izrazito sušna klima, gotovo stepska, a obilježavaju je vrlo vruća ljeta i vrlo blage zime. Nalikuje tropskim područjima […] U Sredozemnom bazenu slične klimatske prilike vladaju uzduž južne obale između poluotoka Sirta i grada Tel Aviva.” (BONIFICA, 1993. M. CALDARA, D. CAPOLONGO, C. DAPOTE, L. PENNETTA).

Ekotipovi proizvoda „Cipolla bianca di Margherita” izrazito su prilagođeni posebnim uvjetima tla i klimatskim uvjetima te samo u tim područjima mogu iskoristiti svoje mogućnosti u smislu kvalitete i prinosa usjeva. Imaju posebnu sposobnost prilagođavanja tim posebnim uvjetima tla i klimatskim uvjetima, primjerice sposobnost razvoja odgovarajućeg sustava korijenja koji prodire duboko u pjeskovito tlo. Druge sorte luka i/ili hibridi uzgajani na tom području ne ostvaruju toliko prinosa.

Zahvaljujući posebnim genetskim karakteristikama nasada koje su lokalni poljoprivrednici stoljećima odabirali i razmnažali te posebnim uvjetima tla i klimatskim uvjetima, „Cipolla bianca di Margherita” ima osebujne karakteristike.

Najznačajnije razlike iz studije koju je provelo Sveučilište u Foggi koje je proizvod „Cipolla bianca di Margherita” usporedilo s drugim sortama luka uzgajanima izvan zemljopisnog područja opisanog u točki 4. jesu sljedeće:

— niska razina suhe mase i topljivih krutih tvari, zbog čega je luk hrskaviji i mesnatiji,

— odsutnost ljutine,

— visoke količine reducirajućeg šećera zbog kojega je taj luk slađi od ostalih genotipova koji su se proučavali u studiji Sveučilišta u Foggi,

— luk se bere ranije nego u drugim područjima uzgoja.

Nadalje, zahvaljujući rahlosti pjeskovitog tla na kojem se luk uzgaja, lukovice mogu razviti oblik karakterističan za taj ekotip, bez oštećenja. Postotak plodova luka zelenih oko mladice vrlo je nizak zbog tehnike uzgoja koja podrazumijeva ručno presađivanje na dubini koja pospješuje sazrijevanje posve bijelih plodova.

Izrazito blaga obalna klima tog područja zimi i u proljeće brzo zagrijava pjeskovito tlo, zbog čega taj kvalitetni proizvod sazrijeva mnogo ranije nego na drugim poljoprivrednim područjima.

Pjeskovito tlo s razinom podzemne vode vrlo blizu površine izlaže biljke kontroliranoj nestašici vode, što potiče njihov ponešto usporen rast i nizak sadržaj suhe tvari.

Lukovica stoga raste u sloju suhog pjeskovitog tla u kojem „malčira samu sebe”, što povoljno djeluje na njezino zdravlje.

Kako je prethodno navedeno, posebne organoleptičke karakteristike ne mogu se pronaći izvan proizvodnog područja, kao što potvrđuje dugi ugled koji „Cipolla bianca di Margherita” uživa na glavnim domaćim tržištima te rezultati analize kvalitete koju je u srpnju 2012. provelo Sveučilište u Foggi kojima se pokazalo da „Cipolla bianca di Margherita” ima osjetilne kvalitativne odrednice koje je jasno razlikuju od drugih sorata bijelog luka.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni žalbeni postupak i objavilo prijedlog izmjene ZOZP-a „Cipolla bianca di Margherita” u Službenom listu Talijanske Republike br. 59 od 11. ožujka 2017.

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP e IGP” (Proizvodi ZOI ZOZP) (u gornjem desnom kutu zaslona) i zatim na „Prodotti DOP, IGP e STG” (Proizvodi ZOI ZOZP ZTS) (na lijevoj strani zaslona) te naposljetku na „Disciplinari di produzione all’esame dell’UE” (Specifikacije podnesene na razmatranje Europskoj uniji).

(1) SL L 179, 19.6.2014., str. 17.

(2) SL L 343, 14.12.2012., str. 1.